C 253/2
FI
Euroopan unionin virallinen lehti
18.7.2023
EUROOPAN TIETOSUOJAVALTUUTETTU Yhteenveto Euroopan tietosuojavaltuutetun lausunnosta, joka koskee suositusta neuvoston päätökseksi luvan antamisesta aloittaa neuvottelut digitaalista kauppaa koskevista säännöistä Korean tasavallan ja Singaporen kanssa (2023/C 253/02) (Koko lausunto on luettavissa englanniksi, ranskaksi ja saksaksi Euroopan tietosuojavaltuutetun verkkosivustolla https://edps.europa.eu)
Euroopan komissio antoi 14. huhtikuuta 2023 suosituksen neuvoston päätökseksi luvan antamisesta aloittaa neuvottelut digitaalista kauppaa koskevista säännöistä Korean tasavallan ja Singaporen kanssa.
Suosituksen tavoitteena on valtuuttaa komissio aloittamaan neuvottelut Korean tasavallan ja Singaporen kanssa sähköisesti tapahtuvaa tavaroiden ja palvelujen kauppaa koskevien sitovien sääntöjen vahvistamisesta.
Neuvottelut voivat koskea datan turvallista rajat ylittävää liikkuvuutta, datan säilytyspaikkaa koskevia vaatimuksia ja henkilötietojen suojaa.
Euroopan tietosuojavaltuutettu muistuttaa, että henkilötietojen suoja on unionin perusoikeus eikä siitä voida neuvotella EU:n kauppasopimusten yhteydessä.
Tietosuojaa koskevat vuoropuhelut ja kauppaneuvottelut kolmansien maiden kanssa voivat täydentää toisiaan, mutta ne on tehtävä erillään.
Henkilötietojen siirrot EU:n ja kolmansien maiden välillä on tehtävä käyttämällä EU:n tietosuojalainsäädännössä säädettyjä mekanismeja.
Euroopan tietosuojavaltuutettu muistuttaa, että komissio vahvisti vuonna 2018 kauppaneuvotteluissa käytettävät rajat ylittävää tiedonsiirtoa ja henkilötietojen suojaa koskevat horisontaaliset määräykset.
Euroopan tietosuojavaltuutettu katsoo, että kyseiset horisontaaliset määräykset edustavat tasapainoista kompromissia julkisten ja yksityisten etujen välillä, koska ne antavat EU:lle mahdollisuuden puuttua protektionistisiin käytäntöihin kolmansissa maissa digitaalisen kaupan alalla varmistaen samalla, että kauppasopimuksia ei voida käyttää EU:n perusoikeuskirjassa ja henkilötietojen suojaa koskevassa EU:n lainsäädännössä taatun korkeatasoisen suojan kyseenalaistamiseen.
Euroopan tietosuojavaltuutettu ymmärtää suosituksesta, että tietovirtoja ja tietosuojaa koskevien neuvottelujen / tietovirroista ja tietosuojasta aloitettavien tavoitteena olisi sopia määräyksistä, jotka ovat yhdenmukaisia näiden horisontaalisten määräysten kanssa.
Selkeyden vuoksi Euroopan tietosuojavaltuutettu suosittelee, että näihin horisontaalisiin määräyksiin viitataan nimenomaisesti.
Lisäksi tietosuojavaltuutettu toteaa erityisesti Korean tasavallan osalta, että komissio on jo vuonna 2021 myöntänyt kyseiselle maalle tietosuojan riittävyyttä koskevan päätelmän.
Näin ollen henkilötietoja voidaan siirtää Euroopan talousalueella (ETA) toimivalta rekisterinpitäjältä tai henkilötietojen käsittelijältä ilman erillistä lupaa sellaisille organisaatioille Korean tasavallassa, jotka kuuluvat tietosuojan riittävyyttä koskevan päätöksen soveltamisalaan.
Sen vuoksi tietosuojavaltuutettu suosittelee, että selitetään tarkemmin, miksi tietosuojan riittävyyttä koskevasta päätöksestä huolimatta Korean tasavallan osalta katsotaan tarpeelliseksi käydä lisäneuvotteluja rajat ylittävistä tietovirroista ja tietosuojasta.
Lisäksi Euroopan tietosuojavaltuutettu ymmärtää neuvotteluohjeiden ja horisontaalisten säännösten sallivan asianmukaisesti perustelluissa tapauksissa toimenpiteet, jotka edellyttäisivät rekisterinpitäjiä tai henkilötietojen käsittelijöitä säilyttämään henkilötietoja EU:ssa ja/tai ETAssa.
Tietosuojavaltuutettu muistuttaa, että hän on äskettäin yhdessä Euroopan tietosuojaneuvoston kanssa suositellut, että EU:hun ja/tai ETAan sijoittautuneet rekisterinpitäjät ja henkilötietojen käsittelijät, jotka käsittelevät henkilökohtaisia sähköisiä terveystietoja eurooppalaista terveysdata-avaruutta koskevan komission asetusehdotuksen soveltamisalalla, olisi velvoitettava säilyttämään nämä tiedot EU:ssa ja/tai ETAssa, sanotun kuitenkaan rajoittamatta mahdollisuutta siirtää henkilökohtaisia sähköisiä terveystietoja yleisen tietosuojaasetuksen V luvun mukaisesti.
Epäselvyyksien välttämiseksi Euroopan tietosuojavaltuutettu suosittelee, että neuvottelu­ ohjeissa selvennetään nimenomaisesti, että neuvotellut säännöt eivät saisi estää EU:ta tai jäsenvaltioita hyväksymästä asianmukaisesti perustelluissa tapauksissa toimenpiteitä, joilla rekisterinpitäjiä tai henkilötietojen käsittelijöitä vaadittaisiin säilyttämään henkilötietoja EU:ssa ja/tai ETAssa.